《墙外老树一株枝叶有熊彪顾盼之势》
清代·庄德芬

河边老椐树，巑岏古墙外。时当五六月，密叶张青盖。

蒙丛罩晚五，苍翠分朝霭。蘋末青风生，悠然发天籁。

时鸟藏其间，群飞羽翙翙。圆吭哢晴阳，绵蛮出翳荟。

最喜纳凉时，长空净埃壒。新蟾瞪纤目，馀霞抹红带。

屋角望熊彪，此意堪入绘。

作者简介：庄德芬，字端人，吴县人。河南提学道朝生女孙，州同定嘉女，武进董㒔室，乾隆己酉进士、浔州知府思駉母。有《晚翠轩遗稿》。